[pic] | COMISIA COMUNITĂŢILOR EUROPENE |

Bruxelles, 26.11.2008

COM(2008) 760 final

COMUNICARE A COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Raport intermediar privind stadiul de avansare al foii de parcurs pentru egalitatea între femei și bărbați (2006-2010)

1. INTRODUCERE

Cincizeci de ani de politică comunitară în sprijinul egalității au permis realizarea unor progrese în privința situației femeilor. Cu toate acestea, inegalitățile persistă în mai multe domenii, iar progresele realizate - îndeosebi în contextul globalizării și al schimbărilor demografice - au dat naștere unor noi provocări cărora trebuie să li se facă față pentru a atinge obiectivul privind egalitatea între femei și bărbați.

Uniunii Europene și statelor membre le revine responsabilitatea realizării progreselor în materie de egalitate, în cadrul unei acțiuni concertate. Foaia de parcurs adoptată în martie 2006[1] a prezentat angajamentele Comisiei în sprijinul egalității între femei și bărbați pentru perioada 2006-2010. Tot în martie 2006, Consiliul European, în cadrul Pactului european pentru egalitate[2] a solicitat statelor membre să sporească gradul de conștientizare a problemei egalității și să susțină obiectivele prevăzute în foaia de parcurs.

În această foaie de parcurs, Comisia a anunțat acțiunile pe care intenționează să le întreprindă în șase domenii politice: independență economică egală pentru femei și bărbați, concilierea vieții private cu cea profesională, reprezentare egală în procesul de luare a deciziilor, eradicarea oricărei forme de violență bazată pe gen, eliminarea stereotipurilor de gen și promovarea egalității de gen în cadrul politicilor externe și de dezvoltare. Aceasta se angajează, de asemenea, să asigure monitorizarea și evaluarea foii de parcurs. De la adoptarea acesteia, au fost elaborate două programe de lucru[3]. Prezentul raport intermediar descrie modul în care acțiunile întreprinse începând din martie 2006 au contribuit la atingerea obiectivelor specificate în foaia de parcurs. O evaluare finală a foii de parcurs este prevăzută în 2010.

2. REALIZAREA OBIECTIVELOR PREVăZUTE ÎN FOAIA DE PARCURS

2.1. Realizarea obiectivului privind independența economică pentru femei și bărbați

Foaia de parcurs a reiterat faptul că obiectivul privind egalitatea economică între femei și bărbați nu va fi realizat decât dacă se va atinge un grad mai înalt de participare a femeilor pe piața forței de muncă. Rata de ocupare în rândul femeilor din Uniunea Europeană va atinge, foarte probabil, obiectivul de 60% în anul 2010. Cu toate acestea, diferența de remunerare între femei și bărbați rămâne ridicată (15%). Comunicarea „ Combaterea diferenței de remunerare între femei și bărbați ”[4] a subliniat angajamentul Comisiei în vederea suprimării acestei diferențe și a evidențiat căi de acțiune în acest sens. Comisia s-a angajat, de asemenea, să analizeze cadrul legislativ actual pentru a stabili dacă este necesară o revizuire a acestuia în vederea sporirii eficacității sale. Cu toate acesta, legislația nu va fi suficientă pentru a elimina un fenomen care rămâne complex și care se explică în special prin prezența preponderentă a femeilor în sectoarele de activitate cel mai slab remunerate sau în ocupațiile cele mai precare. Va fi nevoie, de asemenea, să se amelioreze calitatea locurilor de muncă pentru femei, domeniu evidențiat de raportul din 2008 privind egalitatea de șanse între femei și bărbați[5].

Au fost lansate numeroase inițiative prevăzute în foaia de parcurs cu scopul de a ține seama într-o mai mare măsură de problemele referitoare la egalitate în cadrul noului ciclu 2008-2010 al strategiei pentru creștere și locuri de muncă . Analiza măsurilor adoptate la nivel național în vederea aplicării politicii în materie de egalitate în cadrul strategiei de la Lisabona a arătat faptul că s-a acordat prea puțină atenție acestei politici. În acest context, publicarea unui manual privind integrarea egalității între femei și bărbați în cadrul politicilor privind ocuparea forței de muncă[6] a fost foarte bine primită de către statele membre.

Pentru a crește gradul de participare la piața forței de muncă, este necesar să se valorizeze pe deplin potențialul contribuției femeilor la forța de muncă și de a crește gradul de angajament din partea tuturor factorilor economici. Comisia a analizat dificultățile întâmpinate de femei pentru a deveni șefi de întreprinderi și a susținut, în mod special, rețeaua femeilor antreprenori . Aceasta a adoptat de curând un regulament care, în principiu, extinde autorizarea ajutoarelor de stat asupra noilor întreprinderi create de femei[7]. Practicile care vizează încurajarea unui grad sporit de egalitate între femei și bărbați au fost, de asemenea, susținute în cadrul răspunderii sociale a întreprinderilor.

Îmbătrânirea populației, care afectează în mod special viabilitatea sistemelor de protecție socială , impune necesitatea unei modernizări care să țină cont de situația femeilor și a bărbaților. În acest sens, Comisia a analizat modul în care obiectivul privind egalitatea între femei și bărbați a fost respectat în cadrul programelor naționale ale metodei deschise de coordonare (MDC) în domeniul protecției sociale și al incluziunii sociale[8] și a fost elaborat un manual pentru consolidarea capacității părților implicate să promoveze egalitatea în cadrul acestor politici[9].

Nevoile femeilor și ale bărbaților în domeniul sănătății și al accesului la asistență medicală au fost luate în considerare în contextul MDC în sectorul sănătății și al asistenței medicale de lungă durată. Raportul comun privind protecția socială și incluziunea socială[10] a reamintit diferențele de gen în materie de ameliorare globală a sănătății și de acces la asistență medicală, în funcție de grupurile sociale. Strategia Uniunii în domeniul sănătății (2008-2013)[11] a invitat Comisia să țină seama de dimensiunile specifice ale sănătății femeilor și a bărbaților. Programul de acțiune în domeniul sănătății publice[12] a prevăzut ameliorarea cunoștințelor privind nevoile femeilor și ale bărbaților în domeniul sănătății publice și susținerea inițiativelor menite să reducă inegalitățile dintre femei și bărbați.

Pentru femei, riscul sărăciei este mai ridicat decât în cazul bărbaților; din acest motiv, acestea au fost identificate drept grup țintă pentru anul european al luptei împotriva sărăciei din 2010. Femeile figurează printre grupurile defavorizate și sunt, adesea, victimele unor discriminări multiple. Analiza privind viitorul politicilor de combatere a discriminării[13] s-a bazat pe experiența acumulată pe parcursul Anului european 2007 al egalității de șanse pentru toți , pentru a evidenția necesitatea combaterii tuturor formelor de discriminare. Acțiunile în sprijinul comunității rrome au demonstrat, de asemenea, importanța integrării aspectelor privind egalitatea în cadrul tuturor instrumentelor puse în aplicare.

Inegalitățile se referă în special la femeile care aparțin minorităților etnice și femeilor imigrante , care reprezintă majoritatea populației migrante din cadrul Uniunii Europene[14]. Definirea strategiei pentru politica de imigrare[15] a luat în considerare această situație, în special în privința participării femeilor la piața forței de muncă și a protecției femeilor care sunt victime ale traficului de ființe umane. Comisia a acordat atenție situației femeilor în cadrul monitorizării transpunerii directivei[16] referitoare la permisul de ședere eliberat resortisanților țărilor terțe în Uniunea Europeană, precum și în cadrul lucrărilor sale de elaborare a directivei cadru[17] referitoare la drepturile lucrătorilor migranți a căror ședere pe teritoriul Uniunii Europene este permisă cu scopul ocupării unor locuri de muncă care necesită o înaltă calificare.

Promovarea egalității între femei și bărbați implică mobilizarea tuturor mijloacelor. Fondurile europene din perioada 2007-2013 pentru politica de coeziune[18] [19] [20], pentru dezvoltarea rurală[21] și privind pescuitul[22] reprezintă pârghiile esențiale pentru politica în materie de egalitate din diferite domenii. În cadrul negocierii programelor, Comisia a invitat statele membre să integreze obiectivele privind egalitatea pentru a facilita accesul la locuri de muncă, la educație și formare profesională, să promoveze participarea la luarea deciziilor și să sporească gradul de conciliere a vieții profesionale cu cea privată.

2.2. Creșterea gradului de conciliere a activității profesionale cu viața privată și cea familială

In pofida unei participări mai echilibrate la piața forței de muncă, femeile continuă să își asume cea mai mare parte a responsabilităților familiale și casnice. Realizarea obiectivelor în materie de ocupare a forței de muncă este posibilă prin consolidarea politicilor care au drept scop concilierea vieții profesionale cu viața privată și cea familială , în vederea valorizării potențialului forței de muncă în cadrul Uniunii. Comisia a propus principii comune de „flexicuritate”[23] cu scopul de a promova piețe ale forței de muncă mai deschise, mai flexibile și accesibile tuturor, permițând accesul egal al femeilor și bărbaților la locurile de muncă de calitate și oferind posibilități de conciliere a vieții profesionale cu viața familială.

Analiza noilor provocări demografice a evidențiat necesitatea creșterii gradului de egalitate între femei și bărbați și a unei modernizări a politicilor familiale în vederea unei mai bune promovări a solidarității între generații[24]. Comisia a încurajat, de asemenea, procesul de schimburi care a fost pus în aplicare de Alianța europeană pentru familii[25].

În cele din urmă, Comisia a prezentat un nou cadru politic în scopul „ intensificării eforturilor în vederea unei mai bune concilieri a vieții profesionale cu viața privată și cu viața de familie ”[26] și al realizării obiectivelor Uniunii de creștere și ocupare a forței de muncă.

Au fost adoptate propuneri legislative[27], pe de o parte în vederea consolidării dreptului lucrătoarelor de a beneficia de un concediu de maternitate[28] și, pe de altă parte, în vederea asigurării egalității de tratament al lucrătorilor independenți și al soților care îi sprijină în activitatea desfășurată[29]. Comisia a analizat progresele realizate de către statele membre în privința obiectivului de ameliorare a disponibilității structurilor de îngrijire a copiilor (pentru 90% dintre copiii cu vârste cuprinse între trei ani și vârsta școlarizării și pentru 33% dintre copiii cu vârste sub trei ani)[30]. Aceasta a constatat în cadrul raportului său[31] că puține state membre ating acest obiectiv. Au fost preconizate măsuri în vederea dezvoltării structurilor de supraveghere, aceste măsuri fiind înscrise în politica de coeziune. Pe de altă parte, partenerii sociali au fost consultați cu privire la necesitatea ameliorării legislației privind diferitele tipuri de concediu și au fost lansate negocieri privind concediul parental.

2.3. Promovarea participării egale a femeilor și a bărbaților la procesul de luare a deciziilor

Participarea ansamblului cetățenilor și al cetățenelor la procesul politic și cel decizional reprezintă o necesitate democratică și economică, precum și un criteriu prioritar al apartenenței la Uniune. Un grad mai ridicat de implicare a femeilor în procesele democratice reprezintă una din prioritățile evocate în programul „Europa pentru cetățeni”[32]. Au fost lansate inițiative[33] în sprijinul dezbaterilor pe marginea problemelor europene și a participării tinerilor și a femeilor, în vederea integrării aspirațiilor acestora cu privire la Europa.

Pe baza datelor celor mai recente, raportul privind „femeile și bărbații în cadrul procesului de luare a deciziilor în 2007” a arătat că, deși au fost realizate progrese incontestabile, femeile sunt în continuare subreprezentate la toate nivelurile puterii în majoritatea statelor membre, precum și în cadrul instituțiilor Uniunii Europene. Comisia a susținut acțiunile statelor membre în acest domeniu și a colectat, analizat și difuzat date comparabile, încurajând dezvoltarea de rețele între părțile implicate. În acest sens, a fost creată o rețea europeană pentru promovarea femeilor în posturi de decizie din domeniul politic și cel economic. Rețeaua respectivă a reunit, pentru prima dată, reprezentanții rețelelor europene din acest domeniu, cu scopul asigurării sinergiei acțiunilor întreprinse.

În sectorul public al cercetării , Uniunea și-a stabilit un obiectiv de ocupare în proporție de 25% a posturilor de răspundere de către femei[34]. Acest obiectiv a fost concretizat printr-o serie de acțiuni. Programele educative și de formare profesională[35] includ măsuri de reducere a dezechilibrului existent în domeniul educației și al carierelor din domeniul științific și cel tehnic. Cel de-al șaptelea program-cadru pentru activități de cercetare[36] ia în considerare aspectul egalității între femei și bărbați. Evoluția carierelor femeilor a fost analizată în vederea promovării femeilor în instituțiile publice de cercetare, în special prin intermediul lucrărilor efectuate de experți cu privire la luarea de decizii în domeniul cercetării[37].

A fost evidențiată ponderea predominantă a bărbaților în rândul lucrătorilor din sectorul tehnologiei informației și a comunicării (TIC)[38] și a fost propusă o strategie în vederea încurajării femeilor să se angajeze în cariere din domeniul TIC. Comisia a cooperat, de asemenea, cu factorii implicați la nivel național în cadrul unei campanii menite să încurajeze tinerele femei să aleagă cariere în domeniul științific sau al ingineriei.

2.4. Eradicarea violenței bazate pe gen și a traficului de ființe umane

Comisia este foarte preocupată de numărul femeilor care sunt victime ale violenței în familie, de amploarea pe care o înregistrează traficul de ființe umane și prostituția, precum și de persistența crimelor comise în numele tradițiilor și al religiei.

Acțiunile menite să prevină și să combată toate formele de violență , în special asupra femeilor, vor fi continuate datorită programului Daphne III[39], care susține eforturile statelor membre și ale ONG-urilor în privința victimelor și a autorilor de acte de violență. Numărul ridicat de acte de violență înregistrate în rândul tinerilor a determinat, de asemenea, Comisia să rețină combaterea violenței împotriva femeilor printre proiectele din cadrul programului „Tineretul în acțiune”[40].

Planul de acțiune al Uniunii de combatere a traficului de ființe umane încurajează utilizarea tuturor instrumentelor. Pentru a cunoaște cât mai bine amploarea fenomenului, a fost elaborat un cadru comun menit să definească indicatorii și să colecteze datele referitoare la traficul de ființe umane[41]. De altfel, Comisia a prezentat recomandări privind identificarea și acordarea de asistență victimelor traficului de ființe umane și a sprijinit principalii factori implicați și acțiunile din acest domeniu, precum Ziua împotriva traficului de ființe umane.

2.5. Eliminarea stereotipurilor de gen

Foaia de parcurs a amintit, prin identificarea combaterii stereotipurilor drept domeniu prioritar, faptul că stereotipurile referitoare la femei și cele referitoare la bărbați sunt cauza multor inegalități. Comisia a reafirmat, de curând, importanța integrării aspectului egalității între femei și bărbați în cadrul politicilor referitoare la tineri[42]. Programul privind învățământul școlar care vizează cooperarea între școli a înscris printre obiectivele sale aspectul reducerii inegalităților dintre femei și bărbați.

Stereotipurile bazate pe gen influențează orientarea către filiere de învățământ și, astfel cum a fost subliniat de către Comisie[43], acestea duc, adesea, la ocuparea preponderentă de către femei a locurilor de muncă cel mai slab remunerate. Obiectivele stabilite de către Consiliul European vizează creșterea cu 15% a numărului de absolvenți cu diplome în domeniul matematicii, al științelor și tehnologiei, diminuând în același timp dezechilibrul dintre femei și bărbați[44]. Pentru a realiza aceste obiective și a reduce, în general, stereotipurile, egalitatea între femei și bărbați a fost integrată ca prioritate specială în programele comunitare în domeniul educației și al formării profesionale[45].

Percepțiile stereotipe, în special cele privind capacitatea femeilor de a exercita anumite funcții în cadrul întreprinderilor, au determinat Comisia să lanseze acțiuni de sensibilizare în rândul întreprinderilor.

2.6. Promovarea egalității de gen în afara Uniunii Europene

Foaia de parcurs a reafirmat angajamentul Comisiei cu privire la principiile egalității între femei și bărbați recunoscute la nivel internațional în cadrul declarației privind obiectivele de dezvoltare ale mileniului și al Platformei de acțiune de la Beijing .

În mod special, strategia Uniunii Europene pentru egalitatea între femei și bărbați în cadrul politicii de dezvoltare[46] , care va fi urmată de un plan de acțiune, a consolidat procesul de conștientizare a problemei egalității între femei și bărbați în cadrul cooperării la dezvoltarea relațiilor externe ale UE. Promovarea egalității în cadrul strategiilor naționale elaborate în cadrul celui de- al zecelea Fond european de dezvoltare[47] a fost susținută prin elaborarea de orientări pentru programare și prin monitorizarea aspectelor legate de egalitate în cadrul planurilor naționale.

Parteneriatul euro-mediteraneean a contribuit, de asemenea, la îmbunătățirea situației privind egalitatea între femei și bărbați, iar Cadrul de acțiune de la Istanbul a condus la o serie de angajamente și la mobilizarea resurselor în sprijinul drepturilor femeilor și al participării depline a acestora în domeniul civil, politic, social, economic și cultural.

În cadrul noului instrument european pentru democrație și drepturile omului[48] este prevăzută susținerea egalității și a drepturilor femeilor în diferite domenii, în special în ceea ce privește participarea femeilor la viața politică și combaterea violenței în familie și a mutilărilor genitale.

„ Inițiativele în favoarea păcii ” și Parteneriatul CE/ONU pentru pace au permis sprijinirea unor acțiuni diverse referitoare la situația și rolul femeilor în cadrul conflictelor armate și după încheierea acestora și aplicarea rezoluției 1325 a Consiliului de securitate al ONU. În special, organizarea de către Comisie a conferinței internaționale intitulate „Rolul femeilor în stabilizarea unei lumi nesigure”, a concretizat sprijinul politic în aceste domenii.

Un pilon al programului tematic „ Investiția în resursele umane ”[49] este consacrat egalității în vederea inițierii, de exemplu, a unor proiecte referitoare la participarea femeilor la procesul de luare a deciziilor sau la integrarea egalității între femei și bărbați. Programe de cooperare cu țările terțe au susținut, de asemenea, rolul femeilor în societate sau proiecte de mobilitate a tinerilor[50].

UE a reafirmat principiile referitoare la egalitatea între femei și bărbați în cadrul consensului european privind ajutorul umanitar[51] și s-a angajat în planul său de acțiune[52] să promoveze în cadrul ajutoarelor de urgență participarea femeilor la protecția împotriva violenței sexuale și a violenței bazate pe gen.

Egalitatea între femei și bărbați din perspectiva politicii comerciale a UE face parte din cadrul mai larg al dezvoltării durabile și încurajează aplicarea unor norme fundamentale de lucru în cadrul negocierilor comerciale și al cooperării cu Biroul Internațional al Muncii în domeniul locurilor de muncă decente în țările în curs de dezvoltare.

Politica de extindere a determinat țările candidate și potențialele țări candidate să se conformeze acquis-ului comunitar și normelor europene în domeniul egalității și să creeze structuri internaționale și administrative adecvate.

3. O MAI BUNă GUVERNARE

Obiectivele privind egalitatea nu pot fi atinse fără angajamentul tuturor părților implicate . Comisia a colaborat cu statele membre în cadrul grupului la nivel înalt al reprezentanților în domeniul egalității, în contextul lucrărilor Consiliului (îndeosebi în cadrul „troicilor” președințiilor), în vederea organizării de conferințe ale președințiilor în cadrul comitetului consultativ. Partenerii sociali la nivel european au raportat cu privire la punerea în aplicare a cadrului lor de acțiune pentru egalitatea între femei și bărbați[53]. S-au acordat finanțări organizațiilor reprezentative ale societății civile pentru a întreține dialogul și a susține acțiunea acestora de promovare a egalității între femei și bărbați.

Numeroase activități au fost întreprinse în vederea consolidării instrumentelor în sprijinul egalității. A fost înființată o rețea comunitară de organisme responsabile în materie de egalitate între femei și bărbați[54], în vederea asigurării aplicării uniforme a dreptului european în acest domeniu. Experți juriști au analizat, în fiecare an, progresele realizate în materie de drept comunitar și în privința eficacității legislației în domeniul egalității de tratament[55]. În plus, informații și sfaturi privind drepturile în materie de egalitate sunt difuzate către cetățeni.

Comisia a realizat progrese în direcția unei mai bune integrări a egalității între femei și bărbați în toate politicile și programele Uniunii Europene, luând în considerare impactul avut de acestea asupra femeilor și a bărbaților și examinând posibilitățile de integrare a egalității între femei și bărbați în cadrul procesului bugetar .

Comisia a asigurat, de asemenea, promovarea egalității între femei și bărbați în cadrul propriei sale administrații, prin intermediul celui de-al patrulea program de acțiune al său în sprijinul egalității între femei și bărbați[56].

În general, lucrările privind indicatorii au răspuns angajamentelor internaționale asumate de statele membre. Comisia a cooperat cu statele membre în vederea dezvoltării indicatorilor care se referă la cadrul platformei de acțiune de la Beijing.

În vederea creșterii gradului de disponibilitate a datelor armonizate la nivel european și a completării indicatorilor existenți[57], lucrările s-au concentrat îndeosebi asupra utilizării programului de lucru, a diferențelor de remunerare și a elaborării unui indice european privind egalitatea.

Mai multe acțiuni prevăzute în foaia de parcurs au fost finanțate prin programul PROGRESS[58] , în special acțiunile de coordonare și de punere în aplicare transversală a obiectivelor privind egalitatea, inclusiv prin consolidarea comunicării privind politica în materie de egalitate.

În prezent, este în curs de înființare un Institut European pentru egalitatea de șanse între femei și bărbați[59] .

4. CONCLUZII

Foaia de parcurs constituie un cadru politic ambițios pentru promovarea egalității între femei și bărbați în toate politicile și activitățile Uniunii Europene. Aceasta a permis asigurarea coerenței și a vizibilității acțiunilor întreprinse de Comisie și a fost utilizată drept referință de către statele membre, care și-au desfășurat propriile lucrări în raport cu obiectivele comune definite în foaia de parcurs, Pactul pentru egalitate și în angajamentele internaționale din cadrul Platformei de acțiune de la Beijing.

S-au realizat progrese importante, iar obiectivele privind egalitatea au fost luate în considerare într-un mod mult mai concret în cadrul tuturor politicilor identificate în foaia de parcurs. Progresele cele mai importante par a fi cele legate de angajamentele politice ale Uniunii, în cazul cărora obiectivele comune cuantificate ghidează acțiunile la nivel comunitar.

Monitorizarea foii de parcurs a arătat că s-au înregistrat progrese cu privire la aproape toate acțiunile înscrise în foaia de parcurs. Cu toate acestea, progresele realizate sunt inegale și evidențiază necesitatea continuării acțiunilor până în anul 2010. Punerea în aplicare a politicii în materie de egalitate întâmpină în special dificultatea explicării corecte a implicațiilor acesteia. Este necesară sporirea gradului de sensibilizare și adeziune cu privire la implicațiile sociale și economice ale obiectivelor privind egalitatea, fapt care necesită o puternică voință politică.

De exemplu, va trebui să fie sprijinită integrarea egalității între femei și bărbați și îndeosebi politica de conciliere în cadrul ciclului 2008-2010 al strategiei de la Lisabona și MDC în domeniul protecției sociale și al incluziunii sociale, precum și să se evalueze gradul de respectare a angajamentelor în sprijinul egalității în cadrul programelor politicii de coeziune, de învățământ și de cercetare. În cadrul politicilor externe, va trebui să se urmărească realizarea de progrese importante în privința egalității. Participarea echilibrată a femeilor la toate nivelurile decizionale, atât pe plan economic, cât și politic, va trebui să fie promovată la nivelul Uniunii Europene și în structurile administrate de Comisie. Vigilența contra stereotipurilor de gen va trebui să fie, de asemenea, ameliorată în special prin dialogul cu mijloacele de comunicare în masă și cu cetățenii. Institutul European pentru egalitatea de șanse între femei și bărbați va intra în funcțiune cât de curând posibil. Depunerea de eforturi complementare în privința comunicării ar trebui, de asemenea, să faciliteze înțelegerea implicațiilor politicii în materie de egalitate între femei și bărbați. Înaintea alegerilor pentru Parlamentul European din iunie 2009, activitățile de comunicare vor viza îndeosebi femeile.

Comisia a dorit să dea un nou impuls dimensiunii sociale a Uniunii Europene prin intermediul unei Agende sociale reînnoite[60], din care politica în materie de egalitate între femei și bărbați face parte integrantă. Agenda socială reînnoită prevede, în mod special, îmbunătățirea gradului de integrare de către Comisie a egalității între femei și bărbați în politicile și activitățile acesteia.

Politicile au întotdeauna un impact asupra femeilor și a bărbaților atunci când se referă la cetățeni, la economie și la societate. Cu toate acestea, aceste impacturi sunt adesea luate prea puțin în considerare în anumite domenii care fac obiectul politicilor comunitare. Este necesară sensibilizarea părților implicate și sporirea vigilenței în mod special în domeniile în care, conform tradiției, se acordă mai puțină atenție aspectelor legate de egalitate. Deciziile politice și bugetare vor trebui să țină seama de nevoile femeilor și ale bărbaților și să analizeze într-un mod mai sistematic efectele pe care aceste decizii le pot avea asupra tuturor persoanelor.

În anul 2010, Comisia va evalua rezultatele obținute și va pregăti o strategie de monitorizare a foii de parcurs. În primăvara anului 2009 se va organiza o conferință cu scopul de a face bilanțul punerii în aplicare a foii de parcurs, de a mobiliza factorii politici și de a sensibiliza părțile implicate cu privire la implicațiile egalității între femei și bărbați.

[1] COM(2006) 92 final

[2] Consiliul din 23/24 martie 2006

[3] SEC(2007) 537 SEC(2008) 338

[4] COM(2007) 424 final

[5] COM(2008) 10 final

[6] Manual for gender mainstreaming of employment policies , 2007

[7] Regulamentul (CE) nr. 800/2008

[8] COM(2005) 706 final

[9] Manual for gender mainstreaming of social inclusion and social protection policies , 2008

[10] COM(2008) 42 final

[11] COM(2007) 630 final

[12] Decizia nr. 1786/2002/CE

[13] COM(2008) 420 final

[14] Avizul Comitetului Regiunilor privind „Situația femeilor migrante în Uniunea Europeană” din 15.12.2007

[15] COM(2008) 359 final

[16] Directiva 2004/81/CE

[17] COM(2007) 637 final

[18] Regulamentul (CE) nr. 1083/2006 Fondurile structurale (FEDER și FSE) și Fondul de coeziune

[19] Regulamentul (CE) nr. 1081/2006 Fondul Social European

[20] Regulamentul (CE) nr. 1080/2006 Fondul European de Dezvoltare Regională

[21] Regulamentul (CE) nr. 1698/2005

[22] Regulamentul (CE) nr. 1198/2006

[23] COM(2007) 359 final

[24] COM(2007) 244 final

[25] Consiliul din 8/9 martie 2007

[26] COM(2008) 635 final

[27] COM(2008) 636 și 637

[28] Directiva 92/85/CE

[29] Directiva 86/613/CE

[30] Consiliul din 15/16 martie 2002

[31] COM(2008) 638 final

[32] Decizia nr. 1904/2006/CE

[33] COM(2005) 494 și COM(2008) 158

[34] Consiliul din 18 aprilie 2005

[35] Decizia nr. 1720/2006/CE

[36] Decizia nr. 1982/2006/CE

[37] Mapping the maze : getting more women to the top in research , 2008

[38] Women in ICT, status and the way ahead , 2008

[39] Decizia nr. 779/2007/CE

[40] Decizia nr. 1719/2006/CE

[41] COM(2006) 437 final

[42] Investiții în tineret: o strategie de responsabilizare, 2007

[43] COM(2007) 498 final

[44] Consiliul din 5/6 mai 2003

[45] Decizia nr. 1720/2006/CE

[46] COM(2007) 100 final

[47] Regulamentul (CE) nr. 1905/2006

[48] Regulamentul (CE) nr. 1889/2006

[49] COM(2006) 18 final

[50] Decizia nr. 1719/2006/CE

[51] JO C 25 din 30.1.2008, p. 1.

[52] SEC(2008) 1991

[53] Framework of actions on gender equality, second follow-up report 2007

[54] Directiva 2002/73/CE

[55] Directiva 2004/113/CE

[56] SEC(2007) 1506/2

[57] COM(2006) 92

[58] Decizia nr. 1672/2006/CE

[59] Regulamentul (CE) nr. 1922/2006

[60] COM(2008) 412 final